Podstupim (SN/at). Braniborski ministerski prezident Dietmar Woidke (SPD) je strukturne wuwiće we Łužicy jako šefowu naležnosć wozjewił. Za to powoła wón wjelelětneho bywšeho prezidenta wyšeho hórniskeho zarjada w Choćebuzu dr. Klausa Freytaga jako społnomócnjeneho premiera za Łužicu a łužiskeho koordinatora. Po dźensnišim kabinetnym posedźenju je Woidke noweho społnomócnjeneho předstajił.
Hamtske sydło łužiskeho koordinatora budźe w Choćebuzu, hdźež změje braniborska statna kenclija zdobom łužisku wotnožku, kaž rěka w nowinskej zdźělence. Klaus Freytag bydli wot lěta 1993 we Łužicy. Naposledk bě wón wot decembra 2015 wotrjadnik „energija a surowizny“ w braniborskim ministerstwje za hospodarstwo a energiju.
Powołanje Freytaga je jedyn ze štyrjoch personalnych rozsudow, z kotrymiž chce ministerski prezident Woidke centralne nadawki přichoda lěpje zmištrować. Dalši potrjechi statneho sekretara Martina Gorholta. Něhdyši społnomócnjeny knježerstwa za serbske naležnosće budźe nowy šef statneje kenclije.
Kónčna tabulka sakskeho krajneho finala w starobnej skupinje II:
1. Sportowy gymnazij Kamjenica9 14:1
2. Serbski gymnazij Budyšin 7 4:4
3. Wyša šula Aue-Zelle 5 2:2
4. Měšćanski gymnazij Riesa 4 2:7
5. Prof. dr. Maxa Schneiderowy
gymnazij Lichtenstein 2 0:7
Koparjo 8. do 10. lětnika Serbskeho gymnazija Budyšin (SGB) wubědźichu sej w kónčnym wurisanju najlěpšich šěsć šulow Sakskeje slěbornu medalju. Woni su štwórte hólče mustwo SGB, kotrež je krajne finale w tutej bulosportowej družinje docpěło.
W lěće 2003 běchu šulerjo 9. a 10. lětnika ći prěni, kotřiž wróćichu so ze swojim kapitanom Mattijom Bětnarjom z Lipska ze slěbrom. A w lěće 2010 wobsadźichu hólcy 7. a 8. lětnika pod režiju Jonasa Krawčika pjate městno. Dalše slěbro wubědźichu sej loni naši najmłódši koparjo 5. a 6. lětnika wokoło kapitana Leona Šołty, a nětko je njewočakowano třeća slěborna medalja z kapitanom Stevom Schröderom k tomu přišła. Dokelž njeběchu šulerjo Wiprechtoweho gymnazija Groitzsch do Lipska přijěli, wuhra zbywace pjeć mustwow kóžde přećiwo kóždemu swojeho dobyćerja, a to dwójce dźesać mjeńšin.
Serbski gymnazij Budyšin
Singapur (dpa/SN). Sewjerokorejski mócnar Kim Jong Un je zwólniwy, k dospołnemu jadrowemu wotbrónjenju korejskeje połkupy přinošować. W zhromadnje z prezidentom USA Donaldom Trumpom podpisanej deklaraciji potwjerdźa wón swoje „krute a njepowalne wuznaće“ k wobšěrnemu atomarnemu wotbrónjenju. Za to bě jemu Trump wulke wěstotne garantije přilubił. USA a Sewjerna Koreja chcedźa „trajace a stabilne“ měrowe rozrisanje za korejsku połkupu nańć.
Wo ćěkancach rěčeć
Berlin (dpa/SN). Zwjazkowa kanclerka Angela Merkel wočakowaše dźensa awstriskeho zwjazkoweho kanclera Sebastiana Kurza na rozmołwu wo azylowej politice. Politikar ÖVP je jedyn z najraznišich kritikarjow politiki předsydki CDU ćěkancam napřećo. CSU ma Kurza porno tomu za wažneho partnera nastupajo žadanja, předpisy wo migraciji raznje přiwótřić. Wčera jewjachu so diferency mjez nutřkownym ministrom Horstom Seehoferom (CSU) a Angelu Merkel. Dźe wo prašenje, kotrych ćěkancow měli na mjezy Němskeje wotpokazać.
Zakaz stawkowanja wostanje
Wojerecy (SiR/SN). Zamołwity Sakskeje za wukrajnikow Geert Mackenroth je swoje wobdźělenje na interkulturelnym swjedźenju za dźěći, młodźinu a swójby we Wojerowskim klubje OSSI krótkodobnje wotprajił. Politikar chcyše so minjenu sobotu wo tuchwilnym stawje a přichodźe zarjadnišća přeswědčić. Rozsud Mackenrotha njeje pak swjedźenjej škodźał. Zajimcy wužiwachu składnosć sej poskitki zbližić. Regionalne dźěłanišćo, za kubłanje, dźěło a perspektiwy žiwjenja (RAA) Wojerecy-wuchodna Sakska je wobhospodarjer OSSIja. Zhromadnje ze swojimi partnerami chce wone k tomu přinošować, zo su wobydlerjo kmani so zamołwiće a ze swójskeje iniciatiwy za zhromadnosć zasadźić. Za to wuhotuja sobudźěłaćerjo poskitki, wosebje za dorosćacych, a spěchuja wuwiće socialneje kaž tež indiwidualneje kompetency. Zdobom podpěruja ciwilnotowaršnostny angažement přećiwo prawicarskoekstremistiskim ideologijam.
Podstupim (SN/BŠe). Hižo někotre lěta zasadźa so braniborski ministerski prezident Dietmar Woidke (SPD) za to, wutwarić železnisku syć do Pólskeje. Na wčerawšim 3. němsko-pólskim železniskim wjeršku w Podstupimje je wón prěni wulki wuspěch docpěł. Tak su so zamołwići za wutwar dźělneje čary a za železniski zwisk w intercityjowej kwaliće mjez Berlinom, Wrócławjom a Krakowom dorozumili. Dietmar Woidke je zdobom koordinator zwjazkoweho knježerstwa za němsko-pólske poćahi.
Němska železnica kaž tež zwjazkowej krajej Braniborska a Berlin podpisachu tuž wotpowědne wozjewjenje wotpohladow za dwučarowy zwisk mjez Berlinom a Szczecinom přez Angermünde. Na železniskej čarje mjez Berlinom a Waršawu měli bórze moderne ćahi zasadźić, zdźěli koordinatorka za němske naležnosće pólskeho knježerstwa Renata Szczęch, kotraž je wobdźělnikow na 4. wjeršk klětu w Pólskej přeprosyła.
Drježdźany (ČŽ/K). Štwórć lětstotka dobreho, přećelskeho susodstwa mjez Čěskej a Sakskej bě wčera knježerstwomaj wobeju krajow witana składnosć, na dnju 25. róčnicy wujednanja přisłušneho zrěčenja zhromadnje wopominać jeho signowanje. Zo bě čěski premier Andrej Babiš do Drježdźan z rjadom dalšich ministrow na woswjećenje podawka přijěł, wobswědča wusahowacu wažnosć kontrakta, kotryž wopokazuje so jako spomóžny zakład wuskeje wzajomnosće.
Sakski ministerski prezident Michael Kretschmer (CDU) a Babiš wobjednawaštaj mjez druhim wobchadnu infrastrukturu a planowany twar wysokospěšnostneje železnicy, zwjazowaceje Berlin, Drježdźany a Prahu z nowym tunlom pod Rudnymi horami. Předmjet rozmołwy je tež była kooperacija policije wobeju krajow w boju přećiwo kriminaliće a drogowej scenje. Dale diskutowaštaj premieraj wo pohłubšenju zhromadneho dźěła na polu hospodarstwa a kultury.
Rom (dpa/SN). Wuchowanska łódź „Aquarius“ hotuje so na wjace dnjow trajacu jězbu z přiwzatymi migrantami do Španiskeje. Po planach zamołwitych matej dwě italskej łódźi ćěkancow přewzać a zhromadnje z wuchowanskej łódźu do Valencije jěć, zdźěla pomocna organizacija Lěkarjo bjez mjezow. „Aquarius“ je prawidłownje w južnym Srjedźnym morju po puću, zo by ćěkancow z njekmanych čołmow wuchowała a do italskich přistawow dowjezła. Nowe italske knježerstwo pak je to zakazało. Organizacija kritizuje, zo dyrbja wučerpani ćěkancy nětko dalše štyri dny na morju wutrać. Ze 629 wuchowanymi ludźimi je „Aquarius“ přećežena. Nimo toho so wjedro pohubjeńša.
Wobkedźbowarjo maja zadźerženje italskeho knježerstwa a předewšěm noweho, přećiwo wukrajnikam nastajeneho, nutřkowneho ministra Matteja Salvinija za demonstraciju mocy. Italska čuje so hižo dlěje wot swojich europskich partnerow při zmištrowanju krizy ćěkancow dla wopušćena. Salvini pisaše tuž na Twitteru: „Italska so hižo dlěje njepodwola. Nětko je tu něchtó, kiž ně praji.“
Budyšin (CS/SN/bn). Wuměłstwo na kolesach bě minjeny kónc tydźenja wospjet we Łužicy dožiwić. Na dwěmaj linijomaj a ze štyrjomi jězdźidłami zwjaza tak mjenowany wuměłstwowy bus jednotliwe stacije w Pomorcach, Koporcach, Budyšinje a Korzymju. Ducy zahorichu hudźbnicy, rejwar a dźiwadźelnica hosći z wotměnjawym programom.
Ćežišćo w sprjewinym měsće bě Strowotna studnja. Pod hesłom „Morjo platow – Wjace hač plata“ chcychu organizatorojo atraktiwitu měšćanskeho dźěla wuzběhnyć. A woprawdźe tworjachu na zeleń bohate nutřkowne dwory, Naměsto přećelstwa ludow a samo stara Konsumowa pjekarnja kmany ramik za spěwanje, molowanje a breakdance.
Drježdźany (SN/MkWj). Wuběrk za wědomosć, wysoke šule, kulturu a medije Sakskeho krajneho sejma je wčera Rozprawu sakskeho statneho knježerstwa wo połoženju serbskeho ludu kaž tež Dźěłowu rozprawu Rady za serbske naležnosće Sakskeje rozjimał. Bě to prěni króć scyła, zo wotmě so wuradźowanje we wobłuku zjawneho posedźenja na plenarnej žurli Drježdźanskeho krajneho sejma. Na wuradźowanju wobdźělichu so jako zastupnicy Serbow předsyda Domowiny Dawid Statnik, předsydka sakskeje serbskeje rady Marja Michałkowa, městopředsydka Leńka Thomasowa a Chróšćanski wjesnjanosta Marko Kliman (CDU). Dobry dźesatk serbskich zajimcow je posedźenje na wopytowarskej tribunje sćěhował.
szl_Latn szl_Latn szl_Latn slk_Latn bos_Latn als_Latn szl_Latn bos_Latn ltz_Latn dzo_Tibt szl_Latn szl_Latn als_Latn ces_Latn ewe_Latn ces_Latn pol_Latn szl_Latn szl_Latn szl_Latn slk_Latn szl_Latn szl_Latn ces_Latn szl_Latn szl_Latn szl_Latn